钦定古今图书集成/理学汇编/文学典/第062卷 > 赵文度
## 钦定古今图书集成/理学汇编/文学典/第062卷 > 赵文度

按《宋史北汉世家》，“文度，蓟州渔阳人。父玉，尝客沧州，
依节度判官吕兖。刘守光破沧州，收兖亲属尽戮之。
兖子琦年十四，玉负之以逃，至太原，变姓名，丐衣食
以给琦。琦，后唐同光初为藩郡从事。当是时，燕赵之
士以玉能存吕氏之孤，翕然称之。明宗朝，琦至职方
员外郎知杂。清泰中，琦为给事中、端明殿学士，玉已”
卒矣。文度入洛举进士，琦荐于主司马裔孙，擢甲科，
历徐、兖、陈、许四镇从事。汉初，为河东掌书记。文度捷
给善戏谑，刘崇雅爱之。及称帝，累官至翰林承旨、兵
部尚书。天会四年，授中书侍郎、平章事，转门下侍郎
兼枢密使，加司徒。久之，与郭无为不协，出知汾州，徙
岚州。太祖开宝二年，亲征晋阳，遣偏师围岚，文度危
蹙请降，待罪行宫，太祖命释之，赐袭衣、玉带、金鞍勒
马，器币甚厚，其官属赐物有差。文度本名弘，以犯宣
祖庙讳，赐今名。师还，授检校太傅、安国军节度，岁馀，
徙华州，不宣制，而告敕同宣制之例。又徙耀州，凡历
三镇。七年卒，年六十一。文度善为诗，人多讽诵，有《观
光集》。文度之降也，其母在太原世，以“不能死节”罪之。
子昌图，至内殿崇班、阁门祇候。